Մի այլ վկա՝ Ալի էֆենդին, ցուցմունք տվեց. «Մեկ գիշերվա ընթացքում, առանց նախազգուշացնելու, կայմակամ Նուսրեթ բեյի հրամանով՝ ոստիկաններով ու ժանդարմներով, գոռում-գոչյունով, առավոտ վաղ, առանց մարդկային որևէ զգացմունքի, բոլորին տարագրել են… Եվ Բաբերդի հայերին (15 օրում) ուղարկել էին տարագիր քարավանները: Նրանց ուղեկցում էին ժանդարմներ, զինվորներ, բաշիբոզուկներ, և Ալի էֆենդին լսել է, որ նրանց ճանապարհին սպանել են: Նրանց մի մասի սպանված լինելու մասին ինքը լիակատար համոզված է: Նուսրեթ բեյը շուրջ 150 փոքրիկ աղջիկ ու տղա որբերի լցրել է Բին Բաշի խան կոչված վայրը և թուրք ժողովրդին տեղյակ պահել, որ գնան իրենց հավանած տղաներին ու աղջիկներին ընտրեն ու գնեն: Հետագայում նույն ինքը՝ Նուսրեթ բեյը, իսլամների մոտ գտնվող հայ որբերին հավաքել տվեց ու տարագրեց»: